লিভারপুলের ‘অবিশ্বাস্য’ জয়, ১০ জনে জিতল বার্সা

ওয়েব ডেস্ক: পিএসজি-র (PSG) ঘরের মাঠে হারা ম্যাচ অবিশ্বাস্য কায়দায় জিতে এল লিভারপুল (Liverpool)। গোলকিপার অ্যালিসন বেকার (Allison Becker) না থাকলে এ ম্যাচে তিন-চার গোল হজম করতে পারত আর্নে স্লটের (Arne Slot) দল। পিএসজির ফরোয়ার্ডরা অ্যালিসনের কাছেই আটকে গেলেন। উলটে ৮৬ মিনিটে মহম্মদ সালাহর পরিবর্তে নামার এক মিনিটের মধ্যে গোল করে লিভারপুলকে মূল্যবান জয় এনে দেন হার্ভি এলিয়ট (Harvey Elliott)।

পরের সপ্তাহে অ্যানফিল্ডে (Anfield)খেলা যা লিভারপুলের দুর্গ। এখানে লিওনেল মেসির বার্সেলোনা পর্যন্ত চার গোল খেয়ে গিয়েছে। কিংবদন্তি ম্যানেজার স্যর অ্যালেক্স ফার্গুসন স্বীকার করেছেন, অ্যানফিল্ডে লিভারপুলের বিরুদ্ধে খেলা সবথেকে কঠিন। লুইস এনরিকের পিএসজিকে সেখানেই পাশা ওল্টাতে হবে। অসম্ভব নয় তবে অত্যন্ত কঠিন কাজ।

আরও পড়ুন: প্রোটিয়ারা সেই চোকার্স, ফাইনালে ভারত বনাম নিউজিল্যান্ড

Well deserved, Ali ? pic.twitter.com/ocBhOWeb2P

— Liverpool FC (@LFC) March 6, 2025

বার্সেলোনাও (Barcelona) গুরুত্বপূর্ণ জয় পেয়েছে। বেনফিকার বিরুদ্ধে তারা জিতেছে ১-০ ফলে কিন্তু এই জয় এসেছে ১০ জনে খেলে। বেনফিকার ফরোয়ার্ডকে গোল করা থেকে আটকাতে বক্সের ঠিক মাথায় ফাউল করেন পাউ কুবারসি, রেফারি সোজা লাল কার্ড দেখান। ম্যাচের তখন ২২ মিনিট মাত্র। অন্য দল হলে এ ম্যাচ হেরে ফিরতে পারত। বার্সেলোনা বলেই পুরো তিন পয়েন্ট হাসিল করল। ৬১ মিনিটে বেনফিকার ডিফেন্ডারের মিস পাস ধরে দুরন্ত শটে জয়সূচক গোল করেন রাফিনহা (Rafinha)। পরের লেগ ক্যাম্প নৌতে, কাজেই বার্সাই শেষ আটে যাবে বলে ধরে নেওয়া যায়।

এদিনের অন্য ম্যাচে বেয়ার লেভারকুসেনকে ৩-০ হারাল বায়ার্ন মিউনিখ (Bayern Munich)। একটি পেনাল্টি সহ জোড়া গোল করলেন হ্যারি কেন (Harry Kane)। আর একটি গোল তরুণ প্রতিভা জামাল মুসিয়ালার। এদিনের প্রথম ম্যাচে ফায়ানুর্ডকে ২-০ হারিয়েছে ইন্টার মিলান। গোল করেন মার্কাস থুরাম এবং লাতারো মার্তিনেজ। ইন্টারের এটা অ্যাওয়ে ম্যাচ ছিল, পরের লেগ সান সিরো স্টেডিয়ামে।